
PATVIRTINTA
					Ukmergės rajono savivaldybės 
					administracijos direktoriaus 
					2021 m. rugpjūčio 31 d. 
					įsakymu Nr. 14-499


TURTO IR ĮMONIŲ VALDYMO SKYRIAUS VYRIAUSIOJO SPECIALISTO PAREIGYBĖS APRAŠYMAS

I SKYRIUS
PAREIGYBĖ

		1. Turto ir įmonių valdymo skyriaus vyriausiojo specialisto pareigybė yra priskirta specialistų grupei.
	2. Pareigybės lygis – A2.
	3. Pareigybė reikalinga vykdyti turto valdymo, naudojimo ir disponavimo juo procedūras.

II SKYRIUS
SPECIALIEJI REIKALAVIMAI ŠIAS PAREIGAS EINANČIAM DARBUOTOJUI

		4. Darbuotojas, einantis šias pareigas, turi atitikti šiuos specialiuosius reikalavimus:
4.1. turėti ne žemesnį kaip aukštąjį koleginį išsilavinimą su profesinio bakalauro kvalifikaciniu laipsniu arba jam prilygintą išsilavinimą:
4.1.1. studijų kryptis – finansai arba apskaita;
		4.2. turėti ne mažesnę kaip 1 metų darbo patirtį turto valdymo ar apskaitos srityje;
		4.3. mokėti dirbti Microsoft Office programiniu paketu;
		4.4. išmanyti raštvedybos bei teisės aktų rengimo taisykles;
4.5. gerai išmanyti Lietuvos Respublikos valstybės ir savivaldybės turto valdymo, naudojimo, disponavimo juo įstatymą, kitus teisės aktus, susijusius su turto valdymu, naudojimu ir disponavimu juo, bei apskaitą reglamentuojančius Lietuvos Respublikos įstatymus, Vyriausybės nutarimus, kitus teisės aktus ir gebėti juos taikyti praktikoje;
		4.6. gebėti bendrauti ir bendradarbiauti, planuoti ir organizuoti darbą, sklandžiai ir argumentuotai dėstyti mintis žodžiu ir raštu;
		4.7. gebėti analizuoti informaciją, vertinti situaciją ir siūlyti sprendimus.

III SKYRIUS
ŠIAS PAREIGAS EINANČIO DARBUOTOJO FUNKCIJOS

	5. Šias pareigas einantis darbuotojas vykdo šias funkcijas:
5.1. pagal vykdomas funkcijas rengia ir teikia ataskaitas bei kitą informaciją kitoms institucijoms nurodytais terminais; 
5.2. ruošia dokumentų projektus dėl savivaldybės turto perėmimo, nurašymo, jo valdymo, naudojimo, disponavimo;
5.3. administruoja savivaldybės nekilnojamojo turto duomenų bazę, sistemina informaciją pagal turto rūšis, paskirtį, naudojimo būdus, naudotojus, kaupia duomenis, reikalingus savivaldybės turto valdymo ataskaitoms;
5.4. administruoja savivaldybės turto pirkimo, pardavimo, patikėjimo, panaudos, nuomos, pasaugos ir kitas su nekilnojamojo turto disponavimu ir naudojimu susijusias sutartis, renka duomenis, reikalingus sutarčių nuostatų įgyvendinimo priežiūrai, kontroliuoja sutarčių terminus, užtikrina savalaikį sutarčių ir turto perdavimo ar priėmimo aktų sudarymą, pratęsimą, nutraukimą, įregistravimą;
5.5. atlieka valstybės patikėjimo teise valdomo ir savivaldybės nuosavybės teise valdomo turto perėmimą ir perdavimą kitiems viešojo sektoriaus subjektams pagal teisės aktų reikalavimus ir rengia šio turto priėmimo–perdavimo aktus;
5.6. teikia užsakymus valstybinės žemės panaudos sutarčių sudarymui bei jų įregistravimui;
5.7. teikia užsakymus atlikti savivaldybės nekilnojamojo turto kadastro matavimus bei patikslinti duomenis ir organizuoja savivaldybei nuosavybės teise priklausančio turto teisinę registraciją;
5.8. rengia dokumentus dėl nekilnojamojo turto, kuris yra nenaudojamas, neprižiūrėtas arba apleistas;
5.9. tvarko dokumentus dėl valstybės garantijų nuomininkams, iškeliamiems iš savininkams grąžintinų gyvenamųjų namų, jų dalių, butų bei gyvenamųjų namų, butų statybos ar pirkimo lengvatinio kreditavimo; 
5.10. atlieka valstybei nuosavybės teise priklausančio turto duomenų pateikimą (suveda, patikrina bei prireikus patikslina duomenis) Valstybės turto informacinėje paieškos sistemoje (VTIPS);
5.11. tvarko dokumentus pagal savivaldybės administracijos parengtą Dokumentacijos planą, registruoja juos dokumentų valdymo sistemoje ir nustatyta tvarka perduoda bylas archyviniam saugojimui;
	5.12. pagal kompetenciją nagrinėja su skyriaus funkcijomis susijusių fizinių asmenų prašymus, skundus, pareiškimus ir rengia į juos atsakymus;
	5.13. konsultuoja fizinius ir juridinius asmenis savo kompetencijos klausimais;
	5.14. bendradarbiauja su savivaldybės administracijos kitų struktūrinių padalinių darbuotojais su tiesioginėmis funkcijomis susijusiais klausimais;
	5.15. dalyvauja komisijų ir darbo grupių, į kurias yra deleguotas, veikloje, teikia apibendrintą informaciją apie komisijų ir darbo grupių veiklą tiesioginiam vadovui;
	5.16. užtikrina tvarkomų asmens duomenų apsaugą teisės aktų nustatyta tvarka;
	5.17. vykdo kitus nenuolatinio pobūdžio skyriaus vedėjo pavedimus, kad būtų užtikrinti  skyriaus uždaviniai.

IV SKYRIUS
ATSAKOMYBĖ IR PAVALDUMAS

		6. Vyriausiasis specialistas tiesiogiai pavaldus ir atskaitingas skyriaus vedėjui.
		7. Už pavestų uždavinių ir funkcijų netinkamą vykdymą vyriausiasis specialistas atsako Lietuvos Respublikos Darbo kodekso nustatyta tvarka.
		8. Drausmines nuobaudas, skatinimus ir apdovanojimus Darbo kodekso nustatyta tvarka skiria savivaldybės administracijos direktorius skyriaus vedėjo teikimu.

